
RAPORT

              asupra propunerii legislative de modificare şi completare a Legii nr.75/16.07.1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă de modificare şi completare a Legii nr.75/16.07.1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice, trimisă cu adresa Pl.x 573 din 24 septembrie 2008, înregistrată cu nr.31/919 din 26 septembrie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 17 septembrie 2008.

Consiliul Legislativ a avizat favorabil această iniţiativa legislativă, cu observaţii şi propuneri, conform avizului nr.529  din 7 mai 2008.

Guvernul, prin punctul de vedere transmis cu nr.1711 din 23 iulie 2008, nu susţine adoptarea acestei iniţiative legislative. 

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/2933 din 27 ianuarie 2009.

Propunerea legislativă supusă dezbaterii are ca obiect de reglementare modificarea şi completarea Legii nr.75/2004 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice. Se urmăreşte completarea prevederilor  art.3 din Legea nr. 75/2004  cu o nouă literă, lit. g), prin care, cu ocazia sărbătoririi zilelor naţionale ale altor state, numărul drapelelor României arborate să fie dublu faţă drapelele statului sărbătorit. De asemenea, se instituie sancţiuni în cazul arborării drapelului naţional al altor state şi a steagului Ungariei Mari prin încălcarea prevederilor art. 7 din Legea nr. 75/2004. Propunerea legislativă vizează şi introducerea unor reglementări prin care să se prevadă obligativitatea interpretării vocale a imnului naţional la deschiderea fiecărei sesiuni parlamentare. 
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 3 februarie 2009. 

În cadrul dezbaterilor membrii Comisiei au constatat că  modificările propuse nu sunt oportune deoarece prin Normele aprobate prin Hotărârea Guvernului nr. 1157/2001 sunt reglementate, în mod amănunţit, condiţiile în care se arborează drapelul României, se intonează imnul naţional şi se folosesc sigiliile cu stema României, prin acest act normativ fiind stabilite inclusiv faptele ce constituie contravenţii, precum şi sancţiunile aplicabile în cazul săvârşirii acestora. 
Din numărul total de 25 membri ai Comisiei juridice, de disciplină şi imunităţi  la şedinţă au participat 19 deputaţi.

Faţă de considerentele menţionate mai sus, membrii Comisiei au hotărât, în unanimitate, să propună plenului Camerei Deputaţilor respingerea propunerii legislative de modificare şi completare a Legii nr.75/16.07.1994 privind arborarea drapelului României, intonarea imnului naţional şi folosirea sigiliilor cu stema României de către autorităţile şi instituţiile publice.
În raport cu obiectul şi conţinutul său, iniţiativa legislativă face parte din categoria legilor ordinare.
               PREŞEDINTE,                                                      SECRETAR,

                Daniel BUDA                                              Gabriel ANDRONACHE
Expert   Mihaela  IVAN-CUCU
1

